Zagreb, 4. svibnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Predraga Rukavine,** **zamjenika općinskog načelnika Općine Povljana,** za davanjem mišljenja Povjerenstva, na 9. sjednici, održanoj 4. svibnja 2018.g., daje sljedeće:

**MIŠLJENJE**

**Na temelju članka 14. stavka 1. ZSSI-a te na temelju članka 20. stavka 3. ZSSI-a dužnosnik Predrag Rukavina, zamjenik općinskog načelnika Općine Povljana ne može, za vrijeme obnašanja navedene dužnosti kao niti u razdoblju od 12 mjeseci od dana prestanka obnašanja iste dužnosti, obavljati funkciju vršitelja dužnosti direktora trgovačkog društva, bez obzira je li njegov osnivač Općina Povljana te neovisno o tome bi li primao naknadu za obavljanje iste funkcije.**

Obrazloženje

Zahtjev za davanjem mišljenja Povjerenstva podnio je dužnosnik Predrag Rukavina, zamjenik općinskog načelnika Općine Povljana. U knjigama ulazne pošte zahtjev je zaprimljen pod poslovnim brojem 711-U-1354-M-56/18-01-3 dana 20. travnja 2018.g., povodom kojeg se vodi predmet broj M-56/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je dužnosnik Predrag Rukavina povodom obnašanja dužnosti zamjenika općinskog načelnika Općine Povljana obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik traži mišljenje Povjerenstva može li za vrijeme obnašanja dužnosti zamjenika općinskog načelnika Općine Povljana bez primanja naknade obavljati funkciju vršitelja dužnosti direktora nedavno osnovanog trgovačkog društva čiji je osnivač Općina Povljana. Dužnosnik napominje da dužnost zamjenika općinskog načelnika obnaša profesionalno, zasnivanjem radnog odnosa.

Člankom 14. stavkom 1. podstavkom ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava niti obavljati poslove upravljanja poslovnim subjektom. Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Navedenim člankom ZSSI-a nije propisana iznimka od zabrane obavljanja funkcije direktora odnosno vršitelja dužnosti direktora trgovačkog društva za vrijeme obnašanja javne dužnosti kao niti u navedenom razdoblju od dana prestanka obnašanja dužnosti.

Stoga dužnosnik Predrag Rukavina ne može za vrijeme obnašanja dužnosti zamjenika općinskog načelnika Općine Povljana kao niti u razdoblju od 12 mjeseci od dana prestanka njezina obnašanja obavljati funkciju vršitelja dužnosti direktora trgovačkog društva, jer se radi o poslovima upravljanja poslovnim subjektom, bez obzira je li njegov osnivač jedinca lokalne samouprave te neovisno o tome bi li ili ne bi primao naknadu za obavljanje iste funkcije.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnik Predrag Rukavina, elektronička dostava
2. Objava na internetskoj stranici Povjerenstva
3. Pismohrana